Torsten Schack Pedersen (V), 2006-03-29:
Internationalisering af danske uddannelser er vigtigt i en stadig mere globaliseret verden, så jeg glæder mig naturligvis over, at Socialdemokraterne nu også aktivt melder sig på banen på dette område.
Ingen kan være i tvivl om, at globalisering er noget, som vi er meget optaget af i Venstre.
I Venstre har vi aktivt deltaget i debatten og er kommet med mange input, og nu er regeringen kommet med sit foreløbige udspil i forbindelse med Globaliseringsrådets arbejde.
Det er jo efterhånden ikke hverdagskost, at Socialdemokraterne sætter handling bag ordene om at ville arbejde regeringen ud af kontorerne.
Men forhåbentlig er partiet villigt til et konstruktivt forløb nu, og det kan man selvfølgelig kun glæde sig over.
Som videnskabsministeren har redegjort for, arbejdes der for bedre vilkår for internationalisering af de danske uddannelser og universiteter.
Muligheden for, at danske universiteter kan udbyde uddannelser i udlandet, er et princip, vi i Venstre ser meget positivt på, og vi ser frem til de forhandlinger, der nu lægges op til.
I Venstre støtter vi varmt op om universitetsbestyrelsernes arbejde.
Vi er derfor noget betænkelige ved at oprette mange nye særlige puljer og tilskud, hvad enten det drejer sig om internationalisering, eller, som også andre har foreslået, det ligger inden for vejledningsindsatsen.
Det underminerer bestyrelsernes kompetence og er bestemt ikke Venstres ønske.
Endelig i forhold til det foreslåede bør en økonomidiskussion foregå i forbindelse med finanslovforhandlingerne, og derfor kan vi ikke støtte forslaget om en særlig internationaliseringspulje, som Socialdemokraterne her foreslår.
I folketingsvalgkampen sidste år foreslog Venstre, at danske studerende kunne tage deres taxametertilskud med til udlandet.
Modtagelsen var dengang noget kølig fra Socialdemokraterne.
Jeg glæder mig over, at Socialdemokratiet nu deler Venstres intentioner, men jeg forstår ikke, hvorfor Socialdemokratiet foreslår, at konkurrencen mellem et udenlandsk universitet skal være økonomisk anderledes, end når to danske universiteter konkurrerer om de studerendes gunst.
I dag er det jo sådan, at hvis en studerende vælger Aalborg Universitet, er der ingen penge til Aarhus Universitet eller Københavns Universitet.
Men hvis den studerende vælger et universitet i udlandet, skal de danske universiteter alligevel have en del af kagen, lyder det fra Socialdemokraterne.
Det forstår jeg ikke.
Om den studerende vælger København eller Köln, kan sådan set være lidt lige meget for forholdene for Aarhus Universitet.
Forslaget, som fremsættes om en konkret stipendieordning, undrer jeg mig også noget over.
Jeg vil sige, at hvis der var et voldsomt pres, således forstået at størstedelen af EU-landene havde indført betaling, så Danmark stod alene som en ø, hvor der var gratis uddannelse for EU-borgere, så var det naturligvis en problemstilling, vi skulle forholde os til.
Men den konkrete model rejser en række spørgsmål: Hvad skal der ske, hvis den studerende er forsinket på sit studium?
For stipendiet skal jo følge taxameteret.
Og hvem skal så betale de 20.000 kr. om året?
Forslaget er meget uklart, og konsekvenserne er meget usikre.
Som sagt lægger forslaget sig op ad mange af de tanker, som vi i Venstre har defineret for internationalisering af uddannelserne, og det lover naturligvis godt for de kommende forhandlinger om reformer af det danske samfund.
Men jeg må også sige, at nogle af de foreslåede virkemidler ikke virker særlig gennemtænkte og bestemt giver anledning til mange spørgsmål.
Vi vil ikke svække universitetsbestyrelsernes indflydelse eller gøre det ringere for de danske studerende at tage til udlandet end med det, som vi selv har foreslået.
Derfor kan Venstre ikke støtte forslaget, men vi ser dog samtidig en række sammenfaldende interesser, som giver håb for gode forhandlinger i den kommende tid.